কীভাবে একটি ত্রিমাত্রিক ফিগার পেতে পারি? জ্যামিতিক উপায়ে তিন মাত্রা পেতে হলে শূন্য মাত্রা থেকে শুরু করতে হবে। শূন্যমাত্রিক বস্তু হচ্ছে বিন্দু, যার দৈর্ঘ্য প্রস্থ উচ্চতা কিছুই নেই, আছে শুধু অবস্থান। তবে কলমের অগ্রভাগ দিয়ে খাতায় খোঁচা দিলে যে বিন্দুর সৃষ্টি হয় তা সত্যিকারের তাত্ত্বিক বিন্দু নয়। কারণ কলমে খাতায় আঁকা বিন্দুর কম করে হলেও দৈর্ঘ্য আছে। প্রস্থ আর উচ্চতাও আছে। যত স্বল্পই হোক আছে। কলমের কালি কিংবা পেনসিলের শিস কার্বন দিয়ে গঠিত। আর প্রতিটা কার্বন পরমাণুর দৈর্ঘ্য আছে। তাত্ত্বিকভাবে যে বিন্দুকে বোঝায় সে বিন্দু চোখে দেখা সম্ভব নয়। শূন্যমাত্রার বিন্দু যেন শূন্যেরই প্রতিনিধিত্ব করে। তবে হিসাব নিকাশের জন্য মাঝে মাঝে কিছুটা সরলীকরণের প্রয়োজন পড়ে। যেমন অসীম সংখ্যক বিন্দু পরপর মিলে রেখার সৃষ্টি করে। এবার একে অন্য দিক থেকে দেখা যাক। রেখা শূন্য মাত্রার আর শূন্যকে অসীম দিয়ে গুণ করলে শূন্যই থাকে। কিন্তু তার অবস্থান আছে এবং এটি শুধুই ‘শূন্য’ নয়, এটি ‘শূন্যমাত্রিক’। অসীম সংখ্যক শূন্যমাত্রিক বিন্দু পরপর মিলে রেখার সৃষ্টি করে। রেখা আবার একমাত্রিক বস্তু। অসীম সংখ্যক একমাত্রিক রেখা পাশাপাশি অবস্থান করে দ্বিমাত্রিক তলের সৃষ্টি করে। তেমনই অসীম সংখ্যক দ্বিমাত্রিক তল একটির উপর একটি নিরবিচ্ছিন্নভাবে সজ্জিত হয়ে ত্রিমাত্রিক ক্ষেত্রের সৃষ্টি করে। প্রায় অনেকটা বইয়ের মতো। অনেকগুলো পাতলা পাতা একটির উপর একটি মিলে বই সৃষ্টি করে।